Lucius episcopus, servus servorum Dei, dilectis filiis, priori et monachis de Charitate, salutem et apostolicam benedictionem. Cum ab apostolica sede petuntur ea que a rationis tramite non discordant, facilem nos convenit prebere consensum, et justa vota petentium effectu prosequente complere, ut et devotionis sinceritas laudabiliter enitescat ut utilitas postulata vires indubitanter assumat, ea propter, dilecti in Domino filii, vestris justis postulationibus grato concurrentes assensu, presentibus literis, authoritate vobis apostolica, indulgemus, ut si qua persona de bonis suis mobilibus vel immobilibus voluerit rationabiliter in eleemosynam monasterio vestro conferre, liceat vobis eadem bona recipere, nullius contradictione obstante, et pacifice possidere, salvis tamen redditibus dominorum ad quos eorumdem bonorum dominium pertinebit. Salva etiam Lateranensis concilii sanctione. Nulli ergo omnino hominum liceat hanc paginam nostre concessionis infringere, vel ei ausu temerario contra ire. Si quis hoc attentare presumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Villetri, VIII Idus Martii.